WASE 119
Jisu—Na Sala, na Dina, na Bula
-
VAKARAUTAKA O JISU E DUA NA VANUA
-
YALATAKA E DUA NA DAUVEIVUKE
-
CECERE VEI JISU O TAMANA
Ni se tiko ga o Jisu kei ratou na yapositolo ena tabavale e cake a tauyavutaka kina na ivakananumi, e vakayaloqaqataki ratou sara: “Dou kua ni lomaleqa. Me laurai ni dou vakabauta na Kalou, me laurai tale ga ni dou vakabauti au.”—Joni 13:36; 14:1.
Sa qai vakamacalataka o Jisu na vuna me ratou kua ni leqataka kina na yapositolo yalodina na nona sa vakarau biubiu: “E levu tu na tikina ena vale nei Tamaqu. . . . Keu lako meu vakarautaka e dua na tikina me nomudou, au na lesu tale mai meu kauti kemudou, mo dou tiko tale ga ena vanua au tiko kina.” Ia eratou sega ni kila na yapositolo ni tukuna tiko o Jisu nona lako i lomalagi. E taroga sara o Tomasi: “Turaga, keitou sega ni kila na vanua oni lako kina. Keitou na kila vakacava na kena sala?”—Joni 14:2-5.
E sauma o Jisu: “O yau na sala, na dina, kei na bula.” Ena curu ga ina vale vakalomalagi i Tamana o koya e vakabauti Jisu kei na nona ivakavuvuli, qai vakatotomuria nona ivakarau ni bula. E kaya o Jisu: “Ena vukuqu ga ena qai torovi Tamaqu rawa kina e dua.”—Joni 14:6.
E vakarorogo vinaka toka o Filipi, e kerea sara: “Turaga, vakatakilai Tamamuni mada vei keitou, keitou na qai cegu.” E rairai vinakata o Filipi me vakatakilai koya na Kalou, me vaka ena nodratou raivotu o Mosese, Ilaija, kei Aisea. Ia e vakaraitaka o Jisu vei ratou na yapositolo ni dua na ka e vinaka cake mai na raivotu, e kaya: “Sa dede na noqu tiko vata kei kemudou, o se sega ga ni kilai au Filipi? O koya sa raici au sa raici Tamaqu tale ga.” E ucui Tamana vinaka sara ga o Jisu; e vaka ga eratou raici Tamana na yapositolo ni ratou bula vata voli kei koya ratou qai raica na ka e cakava. Ia e cecere vei Luvena na Tamana ni kaya o Jisu: “E sega ni vu ga mai lomaqu na ka au tukuna vei kemudou.” (Joni 14:8-10) Eratou raica e keri na yapositolo ni vakalagilagi Tamana ga o Jisu ena veika e vakavulica.
Eratou raica na yapositolo i Jisu nona cakava na veika veivakurabuitaki, kei na nona kacivaka na itukutuku vinaka ni Matanitu ni Kalou. Qo sa qai tukuna vei ratou: “O koya e laurai vua ni vakabauti au ena cakava tale ga na cakacaka au cakava. Na cakacaka tale ga e cakava ena levu sara.” (Joni 14:12) Sega ni tukuna tiko o Jisu ni na vinaka cake na nodratou cakamana mai na kena e cakava o koya. Ia ena dede ga nodratou cakacaka vakaitalatala, ratou na tara e levu na vanua, levu tale ga eratou na vunau kina.
Ni biubiu o Jisu, eratou na sega ni leqataka e dua na ka na yapositolo ni yalataka: “Na ka kece ga dou kerea ena yacaqu, au na cakava.” E tomana o Jisu: “Au na kerei Tamaqu, ena qai solia mai o koya e dua tale na dauveivuke me tiko vata kei kemudou me tawamudu, qo na yalo tabu na vu ni dina.” (Joni 14:14, 16, 17) E vakadeitaka ni na sobuti ratou na yalo tabu me vukei ratou. A yaco qori ena siga ni Penitiko.
E kaya o Jisu: “Sega ni dede sa na sega ni raici au tale o vuravura, ia dou na raici au, niu bula tiko, dou na bula tale ga.” (Joni 14:19) Ena rairai vei ratou o Jisu ni vakaturi oti, ena vakaturi ratou tale ga ena dua na gauna e muri ena yago vakayalo me ratou lai bula vata kei koya i lomalagi.
Sa qai vakabibitaka vei ratou o Jisu: “O koya e vakabauta na noqu ivakaro qai muria, e lomani au. Ia o koya e lomani au ena lomani koya o Tamaqu, au na lomani koya, au na vakatakilai au tale ga vua.” E taroga sara na yapositolo o Jutasa, e vakatokai tale ga me o Cateo: “Turaga, na cava oni via vakatakilai kemuni ga kina vei keitou, oni sega ni vakatakilai kemuni i vuravura?” E sauma o Jisu: “O koya e lomani au, ena muria na noqu vosa, ena lomani koya o Tamaqu . . . O koya e sega ni lomani au e sega ni muria na noqu vosa.” (Joni 14:21-24) Ni vakatauvatani kei ratou na yapositolo, e sega ni vakabauti e vuravura ni o Jisu na sala, na dina, kei na bula.
Sa vakarau biubiu o Jisu, eratou na nanuma lesu gona vakacava na ka kece e vakavulici ratou kina? E kaya o Jisu: “Na dauveivuke, na yalo tabu ena tala mai o Tamaqu ena yacaqu, ena qai vakavulica vei kemudou na ka kece, ena vakalesuya tale ga ina nomudou vakasama na ka kece au tukuna vei kemudou.” E veivakayaloqaqataki dina qori ni ratou sa raica oti na yapositolo na veivakurabuitaki ni cakacaka ni yalo tabu. E tomana o Jisu: “Au sa solia vei kemudou na vakacegu, au solia vei kemudou na noqu vakacegu. . . . Dou kua ni lomaleqa, dou kua tale ga ni rere.” (Joni 14:26, 27) Ena dusimaki ratou na tisaipeli qai taqomaki ratou na Tama i Jisu, me ratou kua gona ni lomaleqa.
Sa vakarau vakadinadinataki na veitaqomaki ni Kalou. E kaya o Jisu: “Sa lako tiko mai na turaga ni vuravura qo. E sega ni dua na nona kaukaua vei au.” (Joni 14:30) A uqeta na loma i Jutasa na Tevoro qai rawai koya. Ia e sega ni ivalavala ca o Jisu, e sega na nona malumalumu me vakayagataka o Setani me tawayalodina kina o Jisu vua na Kalou. E sega tale ga ni rawa ni vesuki Jisu tawamudu ena mate na Tevoro ni kaya o Jisu: “Au na vakayacora na ka e vakarota vei au o Tamaqu meu cakava.” E nuidei o Jisu ni na vakaturi koya o Tamana.—Joni 14:31.
ssw_Latn fij_Latn unk fij_Latn unk fij_Latn unk fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn